Одбор за дијаспору и Србе у региону, на основу предлога изнетих на 16. и 18. седници Одбора, посвећеним решавању питања несталих лица, усвојио је на 18. седници Одбора, одржаној 21. фебруара 2020. године следеће закључке:

- Одбор за дијаспору и Србе у региону подржава рад Комисије за нестала лица Владе Републике Србије на решавању питања несталих лица;

- Одбор за дијаспору и Србе у региону подржава заједничко деловање Републике Србије и Републике Српске у складу са одговарајућим одредбама Општег оквирног споразума за мир у Босни и Херцеговини, о специјалним паралелним везама у погледу решавања и одговора на питања српског страдања у оружаним сукобима 90-их на простору бивше Југославије;

- Одбор за дијаспору и Србе у региону сматра да је за решавање питања несталих лица изузетно значајна сарадња државних институција и удружења породица несталих лица и жртава ратова, као и публиковање утврђених чињеница на стране језике како би се омогућило сведочење о српским жртвама ван граница бивше Југославије са циљем подизања свести јавности да су и Срби у региону жртве;

- Одбор за дијаспору и Србе у региону сматра да је за решавање питања несталих лица изузетно значајно успостављање јединствене евиденције српских жртава, страдалих, на простору бивше Југославије у оружаним сукобима 90-их;

- Одбор за дијаспору и Србе у региону подржава достојну меморализацију жртава 90-их на простору бивше Југославије у циљу неговања културе сећања;

- Одбор за дијаспору и Србе у региону сматра, с обзиром да је Одлуком Републике Србије и Републике Српске 5. август проглашен Даном сећања на српске жртве, у припреми обележавања потребно je укључивање Комисије за нестала лица Владе Републике Србије и Републичког центра за истраживање рата, ратних злочина и тражење несталих лица Републике Српске као и удружења породица жртава;

- Одбор за дијаспору и Србе у региону подржава подстицања друштвене солидарности са жртвама и породицама жртава;

- Одбор за дијаспору и Србе у региону сматра да је неопходна већа медијска пажња посвећена решавању питања несталих лица, као и већа медијска подршка институцијама власти и удружењима која документују и истичу равноправност српских жртава и која шире дух толеранције, помирења и разумевања;

- Одбор за дијаспору и Србе у региону сматра да је потребно наставити рад на допуни законског оквира ради остваривања права жртава и породица жртава, односно несталих и породица несталих, будући да је Србија још 2011. године ратификовала Међународну конвенцију о заштити свих лица од присилних нестанака и тиме се обавезала да регулише њихов положај;

- Одбор за дијаспору и Србе у региону у циљу системског решавања питања несталих лица, подржава активности на припреми и доношењу Закона о принудно несталим лицима;

- Одбор за дијаспору и Србе у региону, апелује да надлежни државни органи још активније раде на прикупљању података ради процесуирања ратних злочина над српским жртвама;

- Одбор за дијаспору и Србе у региону се залаже да се учине максимални напори за подизање нивоа интересовања међународних институција за решавање питања несталих лица;

- Одбор за дијаспору и Србе у региону подржава све активности на спречавању политичке злоупотребе питања несталих лица и осуђује најаве укопа неидентификованих посмртних остатака у било који меморијални центар или гробницу до завршетка поступка идентификације;

- Одбор за дијаспору и Србе у региону упознаће са закључцима: Председницу Народне скупштине, Председника Републике Србије, Председницу Владе Републике Србије, Министарство спољних послова, Министарство за рад, запошљавање, борачка и социјална питања, Министарство прaвде, Канцеларију за људска и мањинска права и Повереника за заштиту равноправности.